ธปท.ชี้ดอกเบี้ยเงินกู้และค่าธรรมเนียมการเงินลดลงแน่
ธปท.ชี้ดอกเบี้ยเงินกู้และค่าธรรมเนียมการเงินลดลงแน่ คาดลดในส่วนของเช็คและบริการอีเล็กทรอนิกส์ได้ก่อน&nbsp; ส่วนดอกเบี้ยนโยบายขึ้นจาก 1.25% แน่นอน
7 ก.ค. 2553

ธปท.ชี้ดอกเบี้ยเงินกู้และค่าธรรมเนียมการเงินลดลงแน่ คาดลดในส่วนของเช็คและบริการอีเล็กทรอนิกส์ได้ก่อน  ส่วนดอกเบี้ยนโยบายขึ้นจาก 1.25% แน่นอน 
นางธาริษา วัฒนเกส ผู้ว่าการ ธนาคารแห่งประเทศไทย(ธปท.) เปิดเผยว่า ส่วนต่างดอกเบี้ยรับกับดอกเบี้ยจ่ายหรือสเปรดของระบบธนาคารพาณิชย์ในปัจจุบันที่ระดับ 2.78% ถือว่าไม่ได้สูงหรือแตกต่างจากประเทศเพื่อนบ้านที่เฉลี่ยอยู่ที่ระดับ 2.8-2.9% แต่ในแง่ของการดำเนินงานของธปท.ก็คิดว่าควรจะทำให้ปรับลดลงจากระดับนี้ได้ เพราะในแผนพัฒนาระบบสถาบันการเงินฉบับที่ 2 หรือมาสเตอร์แพลน 2 ซึ่งจะใช้พัฒนาในช่วงปี 2553-2557 โดยธปท.ได้เตรียมแผนการลดภาระหนี้และต้นทุนของธนาคารพาณิชย์ทั้งระบบเอาไว้แล้ว จึงเชื่อว่าระยะต่อไปจะเห็นส่วนต่างและการคิดค่าธรรมเนียมทางการเงินที่ลดลงได้
“ถ้าภาระหนี้เสียที่ระบบธนาคารมีอยู่เดิมตั้งแต่สมัยวิกฤตเศรษฐกิจปี 40 ลดลงได้ และทำโครงสร้างต้นทุนในระบบลดได้ รวมทั้งผู้ประกอบธุรกิจในระบบธนาคารมากขึ้นด้วยแล้ว ซึ่งที่ผ่านมาธปท.ก็เปิดให้ธนาคารขยายธุรกิจได้พอสมควร จึงเชื่อว่าการคิดดอกเบี้ยและค่าธรรมเนียมกับประชาชนจะลดลงได้ในระยะต่อไป โดยค่าธรรมเนียมเรื่องแรกๆที่น่าจะลดหรือปรับเปลี่ยนได้ก่อนน่าจะเป็นเรื่องเช็คและบริการธนาคารอิเล็กโทรนิกส์ เช่น การโอนเงินทางเอทีเอ็ม “ นางธาริษากล่าว
ผู้ว่าการ ธปท. เปิดเผยว่า ส่วนเรื่องการทำนโยบายการเงินหรือกำหนดดอกเบี้ยนโยบาย ธปท.ต้องทำเพื่อดูแลเงินเฟ้อ ซึ่งเคยส่งสัญญาณมาหลายครั้งแล้วว่าน่าจะปรับขึ้น เพราะดอกเบี้ยต่ำจำเป็นน้อยลงแล้ว และในช่วงที่เศรษฐกิจฟื้นตัวขึ้นต่อเนื่องความเสี่ยงเงินเฟ้อย่อมมีอยู่ ส่วนดอกเบี้ยจะขึ้นเมื่อไร ในอัตราเท่าใด ทางคณะกรรมการนโยบายการเงิน(กนง.)จะพิจารณาอีกครั้ง เพราที่สุดการปรับขึ้นต้องทำไปตามการเปลี่ยนแปลงของเหตุการณ์และข้อมูลเศรษฐกิจ
ทั้งนี้ การตัดสินดอกเบี้ยนโยบายครั้งต่อไป กนง.จะประชุมในวันที่ 14 ก.ค.นี้ ต้องติดตามต่อไปว่าดอกเบี้ยนโยบายในปัจจุบันที่ 1.25% จะปรับขึ้นเท่าใด